Sprengjusveit lögreglunnar í Los Angeles misreiknaði all-hrikalega massa heimagerðra flugelda sem sprengja átti með öruggum hætti. Sautján manns slösuðust í sprengingunni og talsverðar skemmdir urðu á mannvirkjum í nágrenninu.
Flugeldunum var komið fyrir í stóru sprengjuheldu hylki, en það dugði ekki til. Fimm hafa verið leystir frá störfum í sprengjusveitinni á meðan rannsókn málsins fer fram að sögn Michael Moore, lögreglustjóra í Los Angeles. Þeir gætu átt refsingu yfir höfði sér.
Lögreglan í Los Angeles og alríkislögreglan FBI endurskoða nú starfsreglur lögreglu varðandi meðferð sprengiefna. Lögreglustjóri verður nú að samþykkja sprengingu þeirra, auk þess sem tvær sprengiætknar og yfirmaður úr sprengjudeildinni verða að samþykkja verkið.
Íbúar í nágrenninu kalla eftir því að einhver verði dreginn til ábyrgðar. Þeir spyrja hvers vegna sumir voru enn heima við þrátt fyrir að lögregla hafi átt að láta alla vita af aðerðinni. Skemmdir urðu á nokkrum heimilum, fyrirtækjum og bílum í nágrenni við sprenginguna.
Hvorki má eiga né selja flugelda í Los Angeles og nágrenni. Fjöldi lætur þó yfirleitt ekki segjast, þá sérstaklega í kringum 4. júlí, þjóðhátíðardag Bandaríkjanna. Sérstök rassía var gerð í ár vegna mikilla þurrka og eldhættu af völdum flugeldanna.